Brocka, Július, poslanec NR SR (2015-10-30):
Ďakujem pekne. Dámy a páni, teraz som dostal esemesku, že keď som ja vystúpil s návrhom na odvolanie ministra Čisláka, že Robert Fico odišiel zo sály, a ja som bol v dobrej viere presvedčený, že on bol v sále počas môjho vystúpenia úvodného, lebo ja pri jeho vystúpení som tu celý čas sedel a pozorne som ho počúval a som si povedal, že budem aspoň stručne a v skratke glosovať jeho vystúpenie. Prešlo už viac ako dve hodiny, čo tu on nie je. Medzitým vystúpil aj pán minister a uvedomil som si, že on tak vlastne viac-menej dočítal to stanovisko vlády, z ktorého Robert Fico dosť uletel. Uletel k elektrárňam, uletel k daňovým úradom. Potom hovoril o tom, že aj jeho sa chystáme odvolávať. Proste má možno také sny. Dámy a páni, takže dovoľte k stanovisku vlády, ktoré vláda schválila k návrhu poslancov na odvolanie ministra Čisláka. Hneď v prvom odstavci vláda píše, že „ide o vyslovene vykonštruovaný zámer a vláda to vníma ako účelový pokus v rámci predvolebného boja“. Prosím vás, vykonštruovaný zámer, to jest to, čo sa stalo vo Všeobecnej zdravotnej poisťovni, že tam už je iný generálny riaditeľ, to takisto je nejaká fikcia? Ako neprišlo k odvolaniu generálneho riaditeľa aj za to, že urobil hrubú chybu, to teraz citujem Roberta Fica na inom mieste, že zmluvy, dodatky s tetou Ankou, 77-ročnou tetou Ankou, ktorá je alebo bola, lebo už medzitým upratujú. Sedem firiem, prosím vás, sedem firiem tety Anky a zisky, profit cez Všeobecnú zdravotnú poisťovňu. Bola teta Anka bielym koňom alebo nebola? Pán poslanec Baláž, bola bielym koňom teta Anka? Vy máte s tým problém? (Reakcia z pléna.) Pán minister Richter, lebo nedávno som sa ho chcel spýtať, či teta Anka dostane aj vianočný príspevok. Lebo ja si myslím, že ona by mala byť Podnikateľkou roka naozaj za biznis, aký robila pre niekoho vo Všeobecnej zdravotnej poisťovni. Takže toto má byť vykonštruovaný zámer opozície?! Veď vy nám dávate náboje. Veď nebyť tohto, vy si myslíte, že by sme sa touto témou zaoberali? Povedzte to vonku niekomu. Veď nakoniec, prečo ste toho Foraia, minister a najmä Robert Fico, odvolal? Že to je prúser ako mraky, že vám to škodí! Ale v správe vlády ide o vykonštruovaný zámer opozície. Ďalej, že „bol to práve minister zdravotníctva,“ to citujem zo stanoviska, „ktorý dal celú situáciu prešetriť“. To naozaj zasa, už som to povedal aj vo faktickej poznámke, že konal by pán minister Čislák, keby Robert Fico nekonal? Veď to, že vymenoval pána Vaďuru do funkcie generálneho riaditeľa, tak to je to, ako sa zametajú veci pod koberec. Pán Miroslav Vaďura je ten najmenej kompetentný človek, aby po tom megaškandále na Všeobecnej zdravotnej poisťovni pokračoval v spravovaní verejných financií. Ja len predpokladám, že biznis bude pokračovať tých, ktorých tam zastupovala aj teta Anka. Ďalšia konštatácia: „A pokiaľ ide o zvýhodňovanie rodinných príslušníkov v štátnej poisťovni, nenašli sa žiadne podozrivé zistenia.“ No opäť, teda to je tá bomba. Tak sedem firiem tety Anky je ešte okej. Preto sa chcem opýtať, že kde vy máte hranice, vy v SMER-e, že koľko tých firiem tety Anky by bolo už rodinkárstvom, že by to bolo už neprimerané, aby, ja už aj rozumiem, čo napríklad ďalšia kauza pána Foraia, že si kúpil v River Parku v Bratislave byt, luxusný byt za 700-tisíc eur. A je to preňho asi taká samozrejmosť, že ho dokonca zabudol uviesť vo svojom majetkovom priznaní. No, určite z jeho príjmu vo Všeobecnej zdravotnej poisťovni, keby tam robil nie jedno volebné obdobie, keby tam robil 5, 10 možno volebných období, tak si taký luxus nemôže dovoliť tento pán. Ale, áno, ja súhlasím s vami, že je to aj o morálne a o etike, ale to zrejme zasa v SMER-e sa už nenosí. Preto ma prekvapuje, že Robert Fico prišiel prezentovať stanovisko vlády, pritom sú tam tvrdenia, ktoré sú v rozpore s tým, čo povedal sám Robert Fico. Robert Fico to nazval hrubou chybou, že sa to stalo, a preto to chcel rýchlo upratať, aby verejnosť Slovenska sa tým už nezaoberala, aby mohol ďalej zachraňovať Slovensko, ale v stanovisku vlády, čiže z toho mi vychádza, že to stanovisko, to nie je stanovisko vlády. Toto stanovisko formulovali na ministerstve zdravotníctva a páni ministri a členovia vo vláde ho v podstate veľmi rýchlo zobrali na vedomie. Podľa mňa to ani nečítali. Ďalšia poznámka, týka sa vlastne vystúpenia pána ministra Čisláka, že „predaj pozemkov na Kramároch sa neuskutočnil, a teda nedošlo k žiadnej škode“. No to je priam perla. To vy si naozaj myslíte, že keď zlodeja chytia v obchode a zoberú mu ten lup, takže on je slobodný, že on nie je zlodej?! To, že sa lumpáreň nedokonala, tak to pre vás znamená, že je všetko v poriadku?! Ako, prosím vás, ako nič to s vami nerobí, pán Baláž, naozaj? Tak vy nepatríte do zdravotníctva. (Reakcia z pléna.) Pán poslanec, ak toto s vami nič nerobí, že zlodej... (Reakcia z pléna.) Že keď zlodeja prichytia pri čine... (Reakcia z pléna.) Prosím vás, ak iného človeka v tejto krajine prichytia pri zlodejine, keď nedokonal ten čin, aj keď mu ten lup zobrali, tak ide do basy, je odsúdený. To len vy si tak vykladáte, že veď k žiadnej škode neprišlo, lebo ste to nestihli. Áno, veď aj pána Foraia by určite neboli odvolali, keby ho nechytili. Proste nie je šikovný. U vás môžu kradnúť len šikovní. Ďalšia poznámka, to je zo stanoviska vlády, stále sa držím stanoviska vlády. Ďalšou zámienkou, pre ktorú by Národná rada mala odvolať ministra Čisláka, je to, že „údajne nezaviedol v rezorte opatrenia na zamedzenie korupcie“. No, a tu sú vymenované tie protikorupčné linky, resp. mailové schránky vo všetkých nemocniciach v správe ministerstva. No (zasmiatie sa rečníka), kde sa tie protikorupčné linky, a budem sa držať tety Anky, to je naozaj také zrozumiteľné, môžete to, pán minister, vyčísliť, koľko ste ušetrili cez tie vami zavedené opatrenia protikorupčných liniek, resp. mailových schránok, kedy dobehnú tetu Anku alebo... (Reakcia z pléna.) Tak nemusím sa baviť len o tete Anke, dobre. Ďalej, vláda hovorí, že výrazne sa znížili, to už teda hovorí taký odpočet, že za vášho pôsobenia, čo ste všetko stihli, „výrazne sa znížili čakacie doby na operácie“. Ja som zachytil, že môj kolega chce hovoriť, ako je to s čakacími dobami a ako sa výrazne znížili, čiže nebudem sa tým zdržovať. Ďalej, že my, teda vy, SMER, ste zaviedli zníženie, resp. zvýšili ste limit, inými slovami, „znížili limit spoluúčasti dôchodcov, detí, invalidov a držiteľov preukazov ťažko zdravotne postihnutých“. Veď áno, fajn, začal to Ivan Uhliarik. Ivan Uhliarik zaviedol túto spoluúčasť, a to, že vy teraz cez návrh poslanecký poslanca Rašiho teraz už v rámci tých balíčkov, ktoré slávnostne odfajkovávate, ste to posunuli, áno, veď koho to nepoteší, že bude platiť, doplácať na lieky kvartálne o 10 alebo o 30 eur menej. Ďalej. No, o reexporte liekov, to som už hovoril, nebudem sa opakovať. Ďalej, ďalší, tomu ste venovali jednu vetu v stanovisku vlády, „ďalší mechanizmus, ktorý výrazne pomôže sektoru zdravotníctva, je rozvoj projektu e-Health“. Teraz by som sa obrátil na poslancov z opozície, zachytil som, že kolega Viliam Novotný už niečo hovoril, a predpokladám, že to ešte rozvinie, akú zásluhu má na rozšírení alebo rozvoji e-Healthu minister Čislák. No a s poslednými štyrmi slovami poslednej vety musím súhlasiť, v ktorej sa konštatuje, že situácia v zdravotníctve, že „mimoriadne citlivo ju vníma aj slovenská verejnosť“. Áno, je to tak, je to tak, v tom sa zhodneme s vami. A preto, čo som už uviedol skôr a vyššie, si myslím, že minister Čislák by mal odísť. Toto stanovisko vlády ma vôbec nepresvedčilo o opaku, dokonca si myslím, že toto stanovisko k situácii, aká je v zdravotníctve, je na demisiu celej vlády. No ale dovoľte aj niečo také konštruktívne, konštruktívne pozitívne z tejto rozpravy, myslel som, že to poviem na záver, ale zdá si mi, že sa to hodí povedať teraz. Dámy a páni, je dobré, že je pluralita zdravotných poisťovní, to je dobré. SMER to nechce, SMER chcel jednu zdravotnú poisťovňu a ja si myslím, že SMER je najväčším dôkazom, že je lepšie, keď tých zdravotných poisťovní je viac. Lebo ak by bola len jedna a oni, SMER, by spravovali všetky zdroje, ktoré sú určené na zdravotnú starostlivosť, tak tie škody, ktoré oni páchajú, by boli oveľa, oveľa väčšie. To znamená môj prvý záver, že som rád, že zámer 
SMER-u jedna zdravotná poisťovňa sa nenaplnil, je správny. Teraz druhá taká politologická poznámka. SMER, osobitne Robert Fico roky bojoval proti zisku zdravotných poisťovní. Na prvý pohľad je to ušľachtilý zámer, aby všetky peniaze, ktoré sa vyberajú cez zdravotné odvody, alebo iné príjmy do poisťovní šli na zdravotnú starostlivosť. Ale ak by mali takto končiť ako u tety Anky, tak sa mi vidí, a záver robím druhý, že je lepšie, keď tie zdravotné poisťovne zisk majú a platia aspoň daň štátu, lebo vtedy z toho majú osoh všetci občania, aj tí chorí, aj možno tí zdraví a nie len tá vyvolená skupina tých, ktorí sa prisali na naše zdravotníctvo ako pijavice. Dámy a páni, je ešte viacero vecí, na ktoré by som mal reagovať, ale predsa len nechám si to na ďalšie vystúpenia. Ďakujem za vašu pozornosť.